Den danske gangster-rapper Henrik Skov Jensen alias 'Wood', der er kendt fra gruppen MFS - Made For Streets - og hvis videoer er set millioner af gange på videotjenesten YouTube, lod sig ikke mærke med, at han mandag middag blev idømt fire år og et halvt års fængsel som hash-bagmand på Christiania.

Henrik Skov Jensen, der i 2010 iført skudsikker vest medvirkede i et Bubber-program, hvor han fortalte om livet som gangster-rapper, ankede godt nok dommen på stedet sammen med syv andre af de 16 dømte, men kommenterede over for tv2.dk straffen således:

- Det er perfekt. Fire og et halvt år. For sådan en som mig, det er 'a walk in the park'. Det er ingenting, sagde Henrik Skov Jensen.

En enig domsmandsretten fandt ham skyldig i at have været overordnet leder af en hash-bod på Christiania. Mindst 394 kilo hash var solgt under hans lederskab, fastslog Københavns Byret.

Retten vurderede, at gangster-rapperens bod havde solgt 750 gram hash om dagen, men selv om Henrik Skov Jensen havde selv siddet trygt og godt i Spanien i 212 af de dage, salget var stået på, var han ansvarlig, fastslog retsformand Kim K. Gabriel.

Retten havde især lagt vægt på telefonsamtaler og sms'er mellem andre, der pegede på, at den 49-årige var leder af boden.

- Nazakat (medtiltalt, red.) omtaler ham som 'chef'. Henrik Skov Jensen havde kompetence til at fyre folk i boden. Som følge af den overordnede rolle kan det ikke tillægges betydning, at han ubestridt har opholdt sig 212 dage i Spanien i perioden, sagde retsformand Kim Gabriel.

Københavns Byret sendte de 16 mænd 47 år og tre måneder i fængsel. Da en håndfuld af dem havde fået domme, der vil være afsonet, inden ankesagen kan komme for Østre Landsret, besluttede retsformanden at løslad dem.

Flere gange, når han havde taget stilling for en af de dømte, modtog han stående klapsalver.

- Det er sjældent at få applaus som dommer, sagde Kim K. Gabriel, der tillod de dømte og deres mange fremmødte pårørende at give udtryk for deres glæde i retten.

- Jeg kan dog ikke love, at det bliver ved, tilføjede han og fastslog umiddelbart efter, at 11 af de 16 skal forblive fængslet under anken.

Resten af ugen afsiges der hver dag dom i de resterende fire sager. Yderligere 50 personer venter dermed på at få afgjort i løbet af ugen, hvorvidt de skal i fængsel eller ej.

Du kan se hele Bubber-udsendelsen her: